ย้อนรอย “แชร์แม่ชม้อย” แชร์ลูกโซ่ 11,000 ล้าน
เรื่องราวของแชร์แม่ชม้อยเป็นมาอย่างไร ลงทุนแมนจะเล่าให้ฟัง
23 ก.ย. 2565

ย้อนรอย “แชร์แม่ชม้อย” แชร์ลูกโซ่ 11,000 ล้าน /โดย ลงทุนแมน
แชร์ลูกโซ่ “Forex-3D” กำลังเป็นที่พูดถึงกันอย่างมากในตอนนี้
แต่รู้ไหมว่า ในอดีตที่ผ่านมานั้นก็มี “แชร์แม่ชม้อย” 
ซึ่งถือเป็นแชร์ลูกโซ่ยุคแรก ๆ ของไทย ที่สร้างความเสียหายถึง 11,000 ล้านบาท
แล้วเรื่องราวของแชร์แม่ชม้อยเป็นมาอย่างไร
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
แชร์แม่ชม้อยมีจุดเริ่มต้นจาก นางชม้อย ทิพย์โส ได้มีโอกาสเข้าทำงานในตำแหน่งเสมียนธุรการ 
ที่องค์การเชื้อเพลิง ในปี 2504
หลังจากทำงานได้ระยะหนึ่ง นางชม้อยได้รับคำชักชวนจากเพื่อนร่วมงาน ให้เข้ามาร่วมลงทุนในธุรกิจค้าน้ำมันด้วยกัน
เมื่อทำธุรกิจไปได้สักพัก นางชม้อยเห็นว่า ธุรกิจสร้างผลกำไรดี 
จึงได้ร่วมกับเพื่อนอีก 9 คน ก่อตั้งบริษัท ปิโตรเลียม แอนด์ มารีน เซอร์วิส จำกัด 
เพื่อทำธุรกิจค้าน้ำมันและธุรกิจเรือเดินทะเล ทั้งในประเทศและนอกประเทศ 
และได้เริ่มมีการชักชวนคนอื่นมาร่วมลงทุนด้วย
ด้วยความที่นางชม้อยทำงานอยู่ในองค์การน้ำมันเชื้อเพลิงอยู่แล้ว 
อีกทั้งนิสัยส่วนตัวเป็นคนพูดจาดี น่าฟัง ทำให้มีภาพลักษณ์ที่ดูน่าเชื่อถือ
จึงเริ่มมีคนหลงเชื่อคำชักชวน และนำเงินมาร่วมลงทุน
โดยนางชม้อยอ้างว่า จะนำเงินไปลงทุนซื้อรถน้ำมัน 1 คัน ด้วยเงิน 160,500 บาท 
โดยจ่ายผลตอบแทน 6.5% ต่อเดือน คิดเป็นเงิน 12,000 บาทต่อเดือน 
หรือคิดเป็นผลตอบแทนมากถึง 78% ต่อปีเลยทีเดียว
แถมมีเงื่อนไข ให้นักลงทุนสามารถเรียกคืนเงินต้นตอนไหนก็ได้ และหากกลับมาลงทุน ก็ยังได้รับผลตอบแทนตามที่ได้การันตีเอาไว้
ซึ่งในช่วงแรก กลุ่มผู้ลงทุน จำกัดอยู่ในนักลงทุนที่มีเงินมาก
แต่ต่อมา ข่าวแชร์แม่ชม้อยได้แพร่ออกไป กลายเป็นที่สนใจในสังคมขึ้นมา
จึงเปิดโอกาสให้นักลงทุนที่มีเงินน้อย ก็สามารถร่วมลงทุนได้ 
โดยสามารถลงทุนด้วยเงินจำนวน 25% ของจำนวนเงินต่อรถน้ำมัน 1 คัน
อย่างไรก็ตาม นั่นไม่ใช่การนำเงินไปทำธุรกิจตามที่นางชม้อยอ้างไว้ และธุรกิจก็ไม่ได้มีอยู่จริง
โดยนางชม้อยและพวก กลับหาวิธีหลอกลวงนักลงทุนขึ้นมา
หากมีคนมาลงทุนกับนางชม้อย 100 บาท 
เมื่อนางชม้อยจ่ายเงินออกไปให้แก่นักลงทุน 6.5 บาท ก็ยังเหลือเงินอีก 93.5 บาท 
โดยยังไม่รวมเงิน จากนักลงทุนรายใหม่และรายเดิม ที่ใส่เพิ่มเข้ามา 
ขณะที่เงินบางส่วนถูกนำไปฝากไว้กับธนาคาร เพื่อนำดอกเบี้ยมาจ่ายผลตอบแทน ให้แก่นักลงทุน
ทำให้นางชม้อยสามารถจ่ายผลตอบแทนที่ 6.5% ต่อเดือนไปได้ โดยไม่ผิดสัญญากับนักลงทุนในช่วงแรก ๆ
นอกจากนี้ นางชม้อยยังมีการแต่งตั้งหัวหน้าสาย พร้อมให้ผลตอบแทนพิเศษ เพื่อไปชักชวนนักลงทุนรายใหม่ ให้เข้ามาร่วมลงทุนอีกด้วย
จะเห็นว่า ตราบใดที่ยังมีนักลงทุนใส่เงินเข้ามาเพิ่มขึ้นเรื่อย ๆ 
นางชม้อยก็จะสามารถหมุนเวียน นำมาจ่ายเป็นผลตอบแทนได้ตลอดไป
เพราะเป็นการโยกเงินที่ได้จากนักลงทุนรายหลัง มาจ่ายให้แก่นักลงทุนรายก่อนหน้านั่นเอง
และเงินจากนักลงทุนก็มากพอ ที่จะทำให้นางชม้อยนำไปใช้จ่ายส่วนตัว และซื้อทรัพย์สินมีค่าจำนวนมากอีกด้วย
ในเวลาต่อมา เมื่อแชร์นี้เริ่มมีนักลงทุนรายใหม่น้อยลง 
เงินที่ฝากธนาคารก็ร่อยหรอลงเรื่อย ๆ จนไม่สามารถจ่ายผลตอบแทนตามที่การันตีไว้ได้
จนกระทั่งในปี 2528 นางชม้อยไม่สามารถนำเงินมาจ่ายผลตอบแทนได้อีกต่อไป 
เริ่มมีการปฏิเสธการจ่าย ทั้งผลตอบแทน และเงินต้นแก่นักลงทุน 
จนสุดท้าย นำไปสู่การดำเนินคดีกับนางชม้อยและพวก
โดยมีจำนวนผู้เสียหาย จากแชร์แม่ชม้อยกว่า 13,000 คน มูลค่าความเสียหายในขณะนั้น ไม่ต่ำกว่า 4,000 ล้านบาท
และหากคิดเป็นมูลค่าปัจจุบันปรับด้วยเงินเฟ้อ มูลค่าความเสียหายนั้นจะสูงถึง 11,000 ล้านบาทในยุคนี้
โดยนางชม้อยถูกตัดสินจำคุกกว่า 150,000 ปี ซึ่งเป็นคดีความที่มีการจำคุกมากที่สุดในประวัติศาสตร์ของประเทศไทย แต่ต่อมา ได้รับการลดโทษลงเหลือ 7 ปี 11 เดือน
ต้องบอกว่า การหลอกลวงนักลงทุนในลักษณะแชร์ลูกโซ่นี้ เกิดขึ้นมาหลายครั้งแล้ว
ซึ่งมักจะมีลักษณะที่คล้ายกัน เช่น
- อ้างว่าจะนำเงินไปลงทุนในธุรกิจที่น่าสนใจ หรือเป็นธุรกิจแห่งอนาคต 
- มีการชักชวนคนทั่วไปให้เข้าร่วมลงทุน
- เสนอผลตอบแทนสูง ในระยะเวลาอันสั้น
อย่างไรก็ตาม ก็ไม่ได้มีการนำเงินไปลงทุนทำธุรกิจตามที่กล่าวอ้างจริง ๆ 
ใช้เพียงวิธีการหมุนเวียนเงิน นำเงินจากนักลงทุนรายใหม่ มาให้นักลงทุนรายเก่า หมุนอย่างนี้ไปเรื่อย ๆ และเมื่อไม่สามารถหมุนได้ทัน วงแชร์ลูกโซ่ก็ล่มในที่สุด
ซึ่งสิ่งที่แตกต่างออกไปจากแชร์ลูกโซ่ในอดีต
ก็คงเป็นเพียงสิ่งที่กล่าวอ้าง
โดยสิ่งที่กล่าวอ้าง มักจะไปยุ่งเกี่ยวกับสิ่งที่เป็นกระแสอยู่ในขณะนั้น
อย่างการเปลี่ยนจากน้ำมัน เป็น FOREX, หุ้น หรือคริปโทเคอร์เรนซี
แต่สิ่งที่ไม่ต่างกันก็คือ วิธีการโกง และ “ความโลภ” ของมนุษย์ ที่พร้อมวิ่งเข้าหาผลตอบแทนที่สูงเกินจริง
ที่ยังคงเหมือนเดิม แทบจะไม่ได้เปลี่ยนไปตามกาลเวลา..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-